בס"ד

גיליון מס' 594 ה' ניסן תשע"ז

**ויקרא**

 רעיונות על הפרשה על פי תורתו של הרב אביגדר נבנצל שליט"א

פתיחת ספר ויקרא עוסקת בסוגים השונים של הקרבנות, כששנים מהם באים אך ורק למטרת כפרה על חטאים: קרבן חטאת וקרבן אשם.

חז"ל מלמדים אותנו את הכלל: כל שזדונו כרת - שגגתו חטאת, דהיינו: כל עבירה שאילו האדם היה עובר עליה במזיד היה מתחייב עונש כרת, כשעושה אותה בשוגג מתכפר בקרבן חטאת. לעומתו קרבן אשם, אמנם אף הוא בא לכפרה, אך הוא מובא על שש עבירות שונות, כששלוש מהן מוזכרות בפרשתנו ואלו הן: אשם גזלות, אשם מעילות ואשם שפחה חרופה.

שואל מו"ר הרב נבנצל שליט"א: אם שני הקרבנות הללו באים לכפר על חטא, מהו ההבדל המהותי ביניהם?

אומר הרב, ההבדל הראשון הבולט ביניהם הוא מחיר השונה של כל אחד מהם; קרבן חטאת אמנם לכתחילה מצוה להביאו שמן וטוב, אולם מצד הדין מחירו אינו קצוב, וממילא אדם המביא בהמה ששוויה מעה כסף או פחות יוצא בה ידי חובה. לעומתו קרבן אשם אינו מכפר אלא אם כן שוויו שני סלעים לפחות שהם ארבעים ושמונה מעות כסף. אפשר לראות מכאן שהתורה מתייחסת בחומרה רבה יותר לאדם המתחייב אשם, למרות שברוב המקרים חומרת החטאים הללו קלה יותר מחומרת החטאים הגורמים להבאת קרבן חטאת; הוצאה כספים גבוהה כל כך עלולה לתת לקרבן משמעות כבידה יותר בעיני המקריב, דבר האמור להביא את החוטא להתעוררות הנפש עמוקה יותר מאשר במקרים בהם הוא מביא קרבן חטאת.

הרמב"ן מסביר את ההבדל המהותי בין חטאת לאשם. *''חטאת מורה על דבר נטה בו מן הדרך''* (רמב"ן ויקרא ה, טו) דהיינו, אדם הסוטה מן הדרך ומחטיא את המטרה; המילה חטא מורה על חיסרון, כדברי בת שבע לדוד המלך: "וְהָיִיתִי אֲנִי וּבְנִי שְׁלֹמֹה חַטָּאִים" (מלכים א א, כא) ומסביר רש"י: *''חסרים ומנועין מן הגדולה''* (שם) יוצא אפוא שאדם המתחייב קרבן חטאת אות הוא שנפשו חסרה חלק משלמותה. לעומתו *''שם אשם מורה על דבר גדול אשר העושהו יתחייב להיות שמם ואבד בו''* (רמב"ן שם) כלומר, אדם שגרם פגם חמור בנפשו במעשה שעשה עד שהתחייבה להיות שממה, כלשון הפסוק: "תֶּאְשַׁם שֹׁמְרוֹן כִּי מָרְתָה בֵּאלֹקיהָ" (הושע יד, א) דהיינו, חטאי שומרון גרמו לה להפוך לשממה. נמצא שישנה השפעה גדולה ומשמעותית של מעשה העבירה על נפש הנכשל בה, ועל אותו משקל ישנה השפעה גדולה במעשה מצוה על נפש עושיה, כדברי ספר החינוך: *''אחרי הפעולות נמשכים הלבבות''*; מי שישתדל להתמיד במעשים טובים, למרות שעשייתם היא כלפי חוץ בלבד ובתוך לבו לא ירגיש הזדהות עם אותם מעשים, הרי שבסופו של דבר יהיה אדם טוב במהותו; אולם מאידך אדם שירגיל עצמו לעשות מעשים רעים, במוקדם או במאוחר הוא יהפוך לאדם רע ויקלקל את נפשו. אמנם הרמב"ם כותב (הלכ' תשובה) שאין דבר העומד בפני התשובה, ואפילו חזר בתשובה בסוף ימיו תשובתו מתקבלת, אולם ישנם מקרים בהם מונעים מן האדם את האפשרות לחזור בתשובה, וזה כעונש על השחתת הנפש עד כדי מיתה רוחנית, וכשבמתים עסקינן פשוט שאיחרו את זמן תשובתם.

צריך לדעת שלא תמיד מעשה בפועל הוא הגורם קלקול לנפש האדם; לפעמים אי עשייה יש לה תוצאה דומה למעשה. שלמה המלך אומר: "גַּם מִתְרַפֶּה בִמְלַאכְתּוֹ אָח הוּא לְבַעַל מַשְׁחִית" (משלי יח, ט) כלומר, אין הבדל מהותי בין מי שמקלקל מכשיר בידיים לבין מי שמתעצל בשמירתו ומניחו בחוץ חשוף לגשם או לגניבה. לפי זה מי שלמשל מבטל תורה, למרות שהוא אינו עושה מאומה, רק שבמקום שיעורו הקבוע התעצל ולא למד, גם באופן כזה הוא מקלקל את נפשו כיון שמונע מנשמתו את התיקון החיוני שהיא זקוקה לו; כשם שמניעת מאכל גורמת להיחלשות הגוף כך מניעת לימוד תורה גורמת נזק והרס לנשמה, ובאותה מידה שהנזק הנגרם לגוף ממניעת מאכל לפעמים הוא בלתי הפיך ולא ניתן להירפאות, כך לפעמים הנזק הנגרם לנשמה מביטול תורה הוא כל כך גדול עד שלא ניתן לתקנו.

והנה למרות השוואה זו בין הגוף לנשמה קיים הבדל משמעותי ביניהם: כשנגרם נזק לגוף מחוסר תזונה אין זה משנה מה הסיבה שגרמה לכך, אם הנזק נגרם מתוך אונס או בזדון בכל מקרה התוצאה זהה; לא כך כשמדובר בנזק הנגרם לנשמה מתוך ביטול תורה - אדם שביטל תורה ללא סיבה מוצדקת גורם לנזק גדול בהרבה ממי שמבטלה מתוך אונס, כיון שבמעשהו מראה התייחסות של זלזול לדבר ה', כדברי הגמרא (סנהדרין צט.) על הפסוק: "כִּי דְבַר ה' בָּזָה" (במדבר טו, לא) *''זה שאפשר לו לעסוק בתורה ואינו עוסק''* מה נאמר בהמשך? "הִכָּרֵת תִּכָּרֵת הַנֶּפֶשׁ הַהִוא" (שם) *''הכרת בעולם הזה תכרת לעולם הבא''* (שם) יוצא אפוא שבמצב זה האדם עלול לקלקל את נפשו עד לאבדון.

אולם הדבר אינו מסתיים בפגם בנפשו אלא שמשפיע על צאצאיו אחריו. כשם שזכות מצוה שמור לעושיה ולבניו לדורי דורות, כך הרושם שמשאיר החוטא מתגלגל בבניו בפגמים נפשיים. כך למשל ראובן במעשה פזיז גרם להפסד כהונה ומלכות שמלכתחילה היו ראויים לו, והפסד זה הוא גם של צאצאיו אחריו שלא זכו למעלות הללו; הוא הדין בשאול המלך, לא רק הוא הפסיד את המלוכה אלא גם זרעו אחריו.

אולם כידוע מרובה מידה טובה ממידת פורענות, ואם כן אדם העושה מצוה מנחיל לבניו אין סוף זכויות עד שהדבר שהתקשה האב להשיג למרות שהשקיע עמל וטורח רב על מנת להשיגו, בניו ישיגו את אותה מידה או מעשה מצוה בקלות. הוא מה שאמר שלמה המלך: "מִתְהַלֵּךְ בְּתֻמּוֹ צַדִּיק אַשְׁרֵי בָנָיו אַחֲרָיו" (משלי כ, ז) *''אשרי לבניו אחרי מותו כי יחסו בצל זכותו''* (מצודות דוד שם)יש לדייק מדברי הרב שליט"א שאדם המצליח לקיים מצוה גדולה או שהשיג מעלות עצומות בלימוד התורה, אל לו להתגאות על כך כי יתכן שהצלחתו היא בזכות אבותיו שעמלו קשות במסירות נפש, דבר שהשאיר רושם בזרעו וסייע להישגיו.

על פי זה מסביר הרב דסלר זצ"ל מה פשר בקשתנו מהקב"ה שיעשה עמנו חסד 'בזכות אבות'; אין הכוונה שה' 'יוותר' לנו בגלל שאבותינו היו צדיקים אלא שמשהו מזכותם טבוע בתוכנו ועשה בנו רושם טוב גם אם טרם בא לידי ביטוי במעשה, ובזכות זאת ראוי שתאריך אפיך למרות שעדיין לא הצלחנו לתקן את המעוות.

למדנו אם כן שחייבים לשקול היטב כל מעשה לפני ביצועו כיון שההשלכות הן מרחיקות לכת ולפעמים יכולים לגרום לנזק בלתי הפיך.

שבת שלום יצחק חלבה

**לעילוי נשמת אאמו"ר אברהם (אלברטו) בן מרים חלבה , הג"ר יוסף שלום ב"ר אברהם וחיה מושא, הרב יעקב חי בן מרגלית, הרב אברהם צוקרמן בן שרה, אריה לייב בן דבורה, הרב חנן פורת בן שולמית, עמידרור בן שרה, עוזיאל זוסיא בן יעקב משה, מתתיהו מנחם בן לאה, אבנר יחיאל בן רחל, חיים בן יוסף** **דוד, גרשום בן חנה, מנשה בן שרה, מרדכי מורד בן חנה,** **מרדכי שמעון בן דאדא, שלמה בן פורטונה,** **מאיר ירחמיאל בן שמחה,** **מסעוד בן עליה, עמרם בן עישה, אילן בן יחזקאל, מנחם נחום בן אליעזר ליפא, שמעון בן עישה, שלמה חי בן מזל טאוס, מורדכי שלום בן רחל, עמרם בן אסתר, זאב בן ברכה, משה בן פלור, אביאתר בן ברוך הי"ד, יצחק בן אסתר, ניר יהודה בן מיכל, יעקב בן מרים, יעקב בן רחל, אייל בן עירית תשורה הי"ד, יעקב נפתלי בן רחל הי"ד, גיל-עד מיכאל בן בת גלים הי"ד, דודי רחמים בן חנה, יוסף ברוך בן תמר,** **שלמה בן שמחה, אליעזר בן צבי וציפורה, אליהו בן נעמי, שמעון בן דינה, בנימין בנדט בן יוסף, דוד בן שרה, מאיר טובי בן ליטא, הרבנית שפרה בת לאה, שרה בת מרים, שרה חנה לויזה בת פאני; שושנה בת רוזה, שרה רחל בת בוליסה, רחל בת רבקה, שרה בת רוחמה, שרה בת שולמית, ברוריה בת מרגלית, אילנה בת רחל, מזל פורטונה בת שרה,** **אלסירה בת שרה, רחל בת סוליקה,** **יהודית בת עזיזה, אוז'ני בת רוזה,** **פרלה בת גוטי, שרה בת קיז'ה, שרה בת מרים, רחל בת שרה, רינה בת אסתר ת.נ.צ.ב.ה.**

**המעוניין לקבל כל שבוע את העלון בדואר אלקטרוני ניתן לשלוח בקשה למייל:** jalabe@neto.net.il **ללא תשלום לזיכוי הרבים**

 השיחה נערכה על פי הבנתו של העורך. כל טעות או חסרון יש לתלות בעורך בלבד.

 ניתן לעיין בעלונים קודמים באתר

 <http://sites.google.com/site/rabbinebenzahl>

 **עלון זה יהיה מוקדש לרפואתה השלמה של אורלי בת דונה וסילביה רות בת אסתר**